Il-kollaborazzjoni u ħidma flimkien tal-Gżejjer u l-Istati Żgħar biex dawn isemmgħu leħenhom fuq livell internazzjonali u jħarsu l-interessi nazzjonali tagħhom huwa l-għan li għalih twaqqaf l-Istitut għall-Gżejjer u Stati Żgħar fi ħdan l-Università ta' Malta. Permezz ta' ftehim bejn il-Ministeru tal-Affarijiet Barranin u l-Università ser ikomplu jinfetħu l-possibiltajiet ta' studju għall-istudenti u ser tissaħħaħ il-koperazzjoni bejn l-istati żgħar ħalli flimkien jaħdmu biex jipproteġu l-interessi tagħhom. Kien 30 sena ilu li bil-ħidma tal-Professuri Lino Briguglio u Godfrey Baldacchino li twaqqaf u tmexxa l-Istitut għall-Gżejjer u Stati Żgħar fi ħdan l-Univeristà ta' Malta. Id-Direttur il-ġdid Stefano Moncada qal li dan l-Istitut joffri korsijiet għall-istudenti, uffiċjali pubbliċi u riċerkaturi minn diversi pajjiżi, b'uħud minnhom anke waslu biex jirrappreżentaw lil Malta bħala ambaxxaturi. Il-korsijiet offruti minn dan l-Istitut iħarrġu lill-istudenti mhux biss fl-aspett akkademiku iżda anke jistħarrġu l-mod ta' ħajja umana li jgħixu l-popli fi gżejjer u stati żgħar, iżda janalizzaw id-diffikultajiet u l-ħtiġijiet li jħabbtu wiċċhom magħhom. Dr Mondaca qal l-istitut jaħdem biex jifhem id-diffikultajiet tal-gżejjer u stati żgħar bħal Malta biex jintbagħat messaġġ lill-Unjoni Ewropea u istituzzjonijiet internazzjonali oħrajn biex anke huma jifhmu x'inhuma l-problemi ħalli jitqiesu meta titfassal il-politika u jittieħdu d-deċiżjonijiet meħtieġa. Il-Ministru tal-Affarijiet Barranin Evarist Bartolo u r-Rettur tal-Università Afred Vella ffirmaw ftehim ta' kollaborazzjoni li ser iwassal biex l-istudenti jkollhom possibilità akbar ta' studju. Il-Ministru Evarist Bartolo qal li dan l-istitut għandu rwol importanti ħafna biex l-istati żgħar ma jbaxxux rashom għal dak kollu li jridu l-pajjiżi kbar kontra l-interessi tagħhom. "Istitut bħal dan jgħin lill-pajjiżi ż-żgħar ikunu huma infushom, allura l-fatt li qed niffirmaw biex isir aktar studju u riċerka, biex ikun hemm boroż ta' studju, biex isir xogħol ħalli l-istati ż-żgħar jaħdmu flimkien għall-interessi tagħhom, għall-ġid tal-popli tagħhom, propju dak illi rridu nagħmlu bi ftehim bħal dan." Permezz tal-ftehim, iż-żewġ naħat ser jaħdmu biex tissaħħaħ il-koperazzjoni bejn l-istati żgħar u l-gżejjer, issir ħidma kontra l-kriminalità organizzata fosthom fl-isfond tal-realtijiet finazjarji u anke ssir promozzjoni tal-istitut fuq livell internazzjonali.